Pirmoji pagalba susižeidusiam vaikui



Vasarą *vaikas* išbūna lauke kone visą dieną. Važinėjimasis riedučiais, riedlente, dviračiu arba paprasčiausios lenktynės ne visada gali gerai baigtis. Drauge su pramogų gausa, deja, daugėja ir *traumų*. Parbėgęs namo verkiantis *vaikas* arba kantrus susižalojęs drąsuolis visada tėvams kelia nerimą. Žinoma, ne kiekvienas *nubrozdinimas* ar *mėlynė* pavojingi, bet suteikti tinkamą pagalbą reikia visada.

**Mažų smalsuolių nelaimės**

Susižeidžia įvairaus amžiaus *vaikai*. Dėl to kaltas smalsumas. Pirmaisiais gyvenimo metais sparčiai besivystančiam *vaikui* reikia ištyrinėti aplinką. 1 – 3 metų *vaikai* dažniausiai susižeidžia griūdami – nelengva išmokti vaikščioti, bėgioti ir šokinėti. Vyresnieji nukenčia dėl to, kad nesugeba įvertinti pavojaus. Toks *vaikas* gali įsipjauti žirklėmis, peiliu, stiklo šuke ar kitu aštriu daiktu. *Vaikų traumoms* įtakos turi jų fiziologinės ypatybės. Vaikų kauluose organinių medžiagų yra daugiau nei neorganinių, todėl jų kaulai yra lankstesni, turi stiprų antkaulį, taigi rečiau lūžta ir greičiau sugyja.

*Vaiko oda* labai gležna ir lengvai pažeidžiama. Dažniausiai *mama* ir *tėtis* nesibaimina dėl nedidelio *nubrozdinimo* ar *įpjovos* ir net nesusimąsto, kokias komplikacijas gali sukelti per nedidelį odos pažeidimą patekę *mikrobai*. Susižaloti *vaikas* gali ir lauke, ir namuose, todėl *namų vaistinėlėje* turi būti priemonių *žaizdai sutvarkyti*: sterilus tvarstis, švarios servetėlės, antiseptikas.

**Pirmoji pagalba atsiradus mėlynei – šaltis**

Sumušimus paprastai lydi *mėlynės*. Tai kraujosruvos, kurios atsiranda dėl to, kad trūksta kraujagyslė. Iš pradžių sumušta vieta patinsta, vėliau pamėlynuoja. *Mėlynės* keičia spalvą – nuo mėlynos iki geltonos. Jeigu *sumušimas* didelis, *mėlynė* gali pajuoduoti. Jei oda aplink mėlynę paraudo, karšta, atsirado pulsuojantis skausmas, gali būti prasidėjęs *uždegimas*. Tinimą ir skausmą sumažina šaltis. Todėl *mėlynę* reikia šaldyti ledo gabalėliais, tiks ir šaldytų daržovių pakelis. Ledukus geriausia sudėti į polietileno maišelį, o jį apvynioti rankšluosčiu. Po paros sumuštą vietą galima pradėti tepti specialiais tepalais, kurių vaistinėje jums pasiūlys ne vieną.

**Jeigu vaikas pasitempė raumenis arba lūžo kaulas**

Raumenų patempimai ir kaulų lūžiai – dažnos mažųjų nelaimės. Nesėkmingai pašokinėjęs arba nukritęs iš nedidelio aukščio *vaikas* gali *pasitempti sausgysles*. Tuomet fiksuokite sužeistą koją arba ranką, kad nejudėtų, uždėkite ledo ir kvieskite gydytoją.

Jeigu įtariate kaulo lūžį, taip pat užfiksuokite ir šaldykite sužeistą galūnę bei kvieskite greitąją pagalbą. Pavyzdžiui, jei įtariate, kad *lūžo dilbis*, ranką imobilizuokite ant kaklo parišta skarele. Jei lūžo žasto ar peties kaulas, po pažastimi pakiškite tvarsčio ritinėlį ir pririškite žastą prie krūtinės ląstos. *Lūžusį kaulą* reikia imobilizuoti tarp dviejų sąnarių, po kietais įtvarais reikia dėti ką nors minkšta.

Jeigu *lūžis* atviras, žaizdą uždenkite švaria servetėle, uždėkite ledo ir kvieskite greitąją pagalbą arba vežkite vaiką į gydymo įstaigą.

Jeigu *vaikas* griūdamas susitrenkė galvą, paguldykite jį, uždėkite ledo ir būtinai kreipkitės į gydytoją. Net nestipriai susitrenkęs galvą vaikas gali *vemti*, būti *mieguistas*. Jokiu būdu nekelkite galvą susižalojusio pargriuvusio vaiko ir nesukiokite jo galvos. Kad jis vemdamas neužspringtų, paverskite jį ant šono visu kūnu (galvos padėtis kūno atžvilgiu neturi keistis).

**Pagalba nedidelėms žaizdoms – antiseptikas ir žaizdų gelis**

Griūdamas kieme *vaikas* dažniausiai nusibrozdina kelius ir alkūnes. Nors tai atrodo menka nelaimė ir nė vienas neišaugome be tokių *traumų*, visiškai nekreipti į jas dėmesio nedera. Net ir mažyčius *nubrozdinimus* ir *įpjovas* reikia kruopščiai apdoroti, nes pro jas patenka *mikrobai*. Jei *žaizdelė* nedidelė, pirmiausia pašalinkite purvą ir paviršiuje esančius svetimkūnius. Nestipriai pažeistą *odą* užtenka nuplauti vandeniu iš čiaupo, nusausinus apdoroti *antiseptiku* ir apsaugoti, kad ji vėl neužsiterštų. Todėl *žaizdą* būtina sutvarstyti steriliu tvarsčiu arba užklijuoti pleistru. Nedidelei *žaizdelei* šių procedūrų užteks.

*Nubrozdinimui* ar *žaizdai dezinfekuoti* nenaudokite spiritinių tirpalų (jodo, briliantinės žalumos ar vandenilio peroksido) – tai jau praeitis. Spiritiniai preparatai dirgina odą, žaloja audinius, sukelia skausmą. Geriausia tai daryti *antiseptiku* be alkoholio. Jis veiksmingai naikina *bakterijas*, bet negraužia ir nedegina odos. Yra *antiseptikų*, kurie veikia iki 24 valandų.

Kad *žaizda* greičiau sugytų, patariama tepti specialiu tepalu, kurio sudėtyje dar yra dezinfekuojamųjų, drėkinamųjų ir uždegimą slopinančių komponentų. Specialus *žaizdų gelis* ne tik sudrėkina žaizdą, bet ir sudaro apsauginį sluoksnį, per kurį į ją neprasiskverbia mikrobai. Apsaugota nuo infekcijų ir uždegimų *žaizda* natūraliai greičiau gyja. Patepus žaizdą galima aprišti tvarsčiu.

**Kodėl vaikui pavojingos įpjovos?**

Įsipjovus galima pažeisti stambią kraujagyslę, arteriją arba nervą. Jeigu žaizdos nedezinfekuosime, į ją pateks pavojingų *mikrobų* ir pasekmės gali būti labai liūdnos – dėl gangrenos galima net netekti pažeistos galūnės. Į žaizdą patekę *mikrobai* gali sukelti uždegimą. Tuomet *žaizdos* kraštai pabrinksta ir kamuoja skausmas.

Išsivysčius uždegimui žaizdoje prisikaups pūlių, kurie gali išplisti į aplinkinius audinius. Jeigu susižeidusio vaiko būklė pablogėja, jis nusilpsta, pakyla temperatūra, reikia skubiai kreiptis į gydytoją.

**Ką daryti, jeigu žaizda nemaža?**

Juo gilesnė ir didesnė *žaizda*, tuo didesnis pavojus. Jeigu pažeistas didesnis odos plotas arba *žaizda* gili, būtina kreiptis į gydytoją. Aptikę žaizdoje įstrigusį svetimkūnį, pavyzdžiui, stiklo šukę, nebandykite patys jo ištraukti, nes *kraujavimas* sustiprės. Uždėkite sterilios marlės skiautę, apriškite *žaizdą* ir kreipkitės į gydytoją.

Negydomos didesnės kaip pusantro – dviejų centimetrų pločio *žaizdos* gis labai ilgai, skaudės ir gali įsimesti *komplikacijos*. Pjautinę arba *durtinę žaizdą* pirmiausia nuplaukite vėsiu tekančiu vandeniu, apdorokite *antiseptiku*. Jei *žaizda kraujuoja*, suspauskite jos kraštus. Tai galima padaryti ir steriliu tvarsčiu. Galima *vaikui* duoti išgerti vaistų *nuo skausmo*.

Jeigu *žaizda* gili ir *kraujuoja*, spausdami tvarstį sustabdykite kraujavimą ir būtinai kreipkitės į gydytoją. Specialisto pagalbos reikėtų kreiptis ir visais kitais atvejais, kai sužeistą vietą labai skauda – gali būti pažeistas nervas. Didesnę *žaizdą* gali prireikti susiūti – tuomet ji greičiau sugyja. Jeigu *žaizda* didelė ir nešvari, svarbu žinoti, ar *vaikas* skiepytas *nuo stabligės*. Nepamirškite, kad vaiką *paskiepyti nuo stabligės* reikia kas penkerius metus.

Taigi pirmas svarbus žingsnis, siekiant išvengti komplikacijų,– tinkama *pirmoji pagalba* susižeidusiam vaikui.